รมว.สาธารณสุข เปิดงานวันมะเร็งโลก กระตุ้นประชาชนตระหนักการตรวจสุขภาพ หยุดส่งต่อข้อมูลปลอมเกี่ยวกับมะเร็ง
นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข เป็นประธานในพิธีเปิดงานวันมะเร็งโลก world cancer day 2022 -2024  จัดโดยกรมการแพทย์ กระทรวงสาธารณสุข และภาคีเครือข่ายภาคเอกชน ณ ศูนย์การค้าเดอะไนน์ ติวานนท์ โดยรัฐมนตรีว่าการกระทรวงสาธารณสุขกล่าวว่า กระทรวงสาธารณสุขได้ให้ความสำคัญกับโรคมะเร็งที่เป็นสาเหตุการเสียชีวิตอันดับต้นๆของคนไทยมาโดยตลอด ที่ผ่านมาจึงมีการผลักดันนโยบาย รักษามะเร็งทุกที่ในโรงพยาบาลสังกัดกระทรวงสาธารณสุข 190 แห่งทั่วประเทศ โดยไม่ต้องใช้ใบส่งตัว เพื่ออำนวยความสะดวกให้กับผู้ป่วย และภายใน 4 ปี ยังมีแผนจัดซื้อเครื่องฉายรังสีให้กับทุกจังหวัดที่มีความพร้อม หรือช่วยให้กับผู้ป่วยใช้เวลาเดินทางมาเข้ารับการรักษาให้น้อยกว่า 2 ชั่วโมง เพื่อให้คนไทยเข้าถึงการรักษาได้รวดเร็วและทั่วถึงนอกจากนี้ ยังมีการผลักดันการรักษาด้วยแนวทางแพทย์แผนไทย มาเป็นแพทย์ทางเลือกให้กับผู้ป่วยด้วย ซึ่งหน่วยงายในกระทรวงสาธารณสุขทั้งส่วนภูมิภาค และ 8 กรมในสังกัด ยังต้องบูรณาการร่วมกันเพื่อหาทางป้องกันโรคมะเร็ง และส่งเสริมสุขภาพที่ดีให้กับประชาชน  ลดการสูญเสียชีวิตของผู้ป่วยได้ในอนาคต   ด้าน นายแพทย์ธงชัย กีรติหัตถยากร อธิบดีกรมการแพทย์ กล่าวว่า ประเทศไทยมีผู้ป่วยมะเร็งรายใหม่ประมาณ  1.4  แสนราย เสียชีวิตแล้วประมาณ 8 แสนราย  โดยเฉพาะในปัจจุบันที่มีการส่งต่อข้อมูลเท็จเกี่ยวกับโรคมะเร็งจำนวนมาก ทำให้ผู้ป่วยมะเร็งหลายรายได้รับข้อมูลเท็จ  ตัดสินใจผิด หรือเข้ารับการรักษาช้า ทำให้เสียโอกาสในการรักษาตั้งแต่ช่วงแรก ๆ หรือซ้ำเติมให้โรคอาการหนักกว่าเดิมแม้กรมการแพทย์ได้มีการจัดตั้งศูนย์ต่อต้านข่าวปลอมเกี่ยวกับโรคมะเร็ง แต่ยังคงมีการส่งต่อข้อมูลเท็จอยู่ตลอด จึงใช้โอกาสวันมะเร็งโลกนี้ รณรงค์ให้ทุกภาคส่วนได้ร่วมกันหยุดการส่งต่อข้อมูลเท็จเกี่ยวกับโรคมะเร็ง  เพื่อลดพฤติกรรมเสี่ยง แก่ผู้ป่วยต่อไป